Document ID: 32014D0099

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Φεβρουαρίου 2014
για την κατάρτιση του καταλόγου των περιφερειών που είναι επιλέξιμες για χρηματοδότηση από το Ευρωπαϊκό Ταμείο Περιφερειακής Ανάπτυξης και το Ευρωπαϊκό Κοινωνικό Ταμείο, καθώς και των κρατών μελών που είναι επιλέξιμα για χρηματοδότηση από το Ταμείο Συνοχής για την περίοδο 2014-2020
[κοινοποιηθείσα υπό τον αριθμό C(2014) 974]
(2014/99/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ευρωπαϊκό Ταμείο Θάλασσας και Αλιείας, και για την κατάργηση του κανονισμού (ΕΚ) αριθ. 1083/2006 (1), και ιδίως το άρθρο 90 παράγραφος 4,
Εκτιμώντας τα ακόλουθα:
(1)
Το Ευρωπαϊκό Ταμείο Περιφερειακής Ανάπτυξης και το Ευρωπαϊκό Κοινωνικό Ταμείο υποστηρίζουν τον στόχο «Επενδύσεις στην ανάπτυξη και την απασχόληση» σε όλες τις περιφέρειες που αντιστοιχούν στο επίπεδο 2 της κοινής ονοματολογίας των εδαφικών στατιστικών μονάδων (στο εξής «επίπεδο NUTS 2»), που θεσπίστηκε με τον κανονισμό (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου (2), όπως τροποποιήθηκε με τον κανονισμό (ΕΚ) αριθ. 105/2007 (3).
(2)
Σύμφωνα με το άρθρο 90 παράγραφος 4 του κανονισμού (ΕΕ) αριθ. 1303/2013, η Επιτροπή πρέπει να καταρτίσει έναν κατάλογο των περιφερειών που πληρούν τα αντίστοιχα κριτήρια καθεμιάς από τις τρεις κατηγορίες περιφερειών (λιγότερο αναπτυγμένες περιφέρειες, περιφέρειες μετάβασης και περισσότερο αναπτυγμένες περιφέρειες) σε επίπεδο NUTS 2.
(3)
Σύμφωνα με το άρθρο 90 παράγραφος 4 του κανονισμού (ΕΕ) αριθ. 1303/2013, είναι επίσης απαραίτητο η Επιτροπή να καταρτίσει τον κατάλογο των κρατών μελών που είναι επιλέξιμα για χρηματοδότηση από το Ταμείο Συνοχής, καθώς και κατάλογο των κρατών μελών που λαμβάνουν υποστήριξη από το Ταμείο Συνοχής σε μεταβατική και ειδική βάση.
(4)
Σύμφωνα με το σημείο 32 των συμπερασμάτων σχετικά με το πολυετές δημοσιονομικό πλαίσιο 2014-20, το οποίο εγκρίθηκε από το Ευρωπαϊκό Συμβούλιο στις 7/8 Φεβρουαρίου 2013, κατόπιν αίτησης ενός κράτους μέλους, οι περιφέρειες NUTS επιπέδου 2 που έχουν συγχωνευτεί δυνάμει του κανονισμού (ΕΕ) αριθ. 31/2011 της Επιτροπής (4), και στην περίπτωση κατά την οποία η εφαρμογή της τροποποιημένης ταξινόμησης NUTS έχει ως αποτέλεσμα μεταβολές στην κατάσταση κατηγορίας επιλεξιμότητας μίας ή περισσοτέρων από τις εν λόγω περιφέρειες, ανήκουν στην κατηγορία που καθορίζεται στο επίπεδο της τροποποιημένης περιφέρειας NUTS. Κατά συνέπεια, η παρούσα απόφαση θα πρέπει να είναι συνεκτική με τα εν λόγω συμπεράσματα.
(5)
Για λόγους διαφάνειας, οι κωδικοί και τα ονόματα των περιφερειών του επιπέδου NUTS 2 που εφαρμόζονται από την 1η Ιανουαρίου 2012, σύμφωνα με τον κανονισμό (ΕΕ) αριθ. 31/2011, θα πρέπει επίσης να συμπεριλαμβάνονται στα παραρτήματα της παρούσας απόφασης.
(6)
Συνεπώς, ο κατάλογος των επιλέξιμων περιφερειών και κρατών μελών θα πρέπει να καταρτιστεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι περιφέρειες που ανήκουν στην κατηγορία των λιγότερο αναπτυγμένων και οι οποίες είναι επιλέξιμες για χρηματοδότηση από το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ευρωπαϊκό Κοινωνικό Ταμείο (ΕΚΤ) αναγράφονται στο παράρτημα I.
Άρθρο 2
Οι περιφέρειες που ανήκουν στην κατηγορία των περιφερειών μετάβασης και οι οποίες είναι επιλέξιμες για χρηματοδότηση από το ΕΤΠΑ και το ΕΚΤ αναγράφονται στο παράρτημα II.
Άρθρο 3
Οι περιφέρειες που ανήκουν στην κατηγορία των περισσότερο αναπτυγμένων και οι οποίες είναι επιλέξιμες για χρηματοδότηση από το ΕΤΠΑ και το ΕΚΤ αναγράφονται στο παράρτημα III.
Άρθρο 4
Τα κράτη μέλη που είναι επιλέξιμα για χρηματοδότηση από το Ταμείο Συνοχής αναγράφονται στο παράρτημα IV.
Άρθρο 5
Τα κράτη μέλη που είναι επιλέξιμα για χρηματοδότηση από το Ταμείο Συνοχής σε μεταβατική και ειδική βάση αναγράφονται στο παράρτημα V.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 18 Φεβρουαρίου 2014.

Labels: 18
15
19